32005D0233
L 072/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 март 2005 година
за изменение на Решение 2004/432/ЕО относно одобрението на плановете за мониторинг на остатъчни вещества, представени от трети страни съгласно Директива 96/23/ЕО на Съвета
(нотифицирано под номер С(2005) 568)
(текст от значение за ЕИП)
(2005/233/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/23/ЕО на Съвета от 29 април 1996 г. относно мерките за контрол върху определени вещества и остатъците от тях в живите животни и продуктите от животински произход и за отмяна на Директиви 85/358/ЕИО и 86/469/ЕИО и Решения 89/187/ЕИО и 91/664/ЕИО (1), и по-специално член 29, параграф 1, четвърта алинея от нея,
като има предвид, че:
(1)
Съгласно Директива 96/23/ЕО включването и запазването в списъците с третите страни, предвидени в законодателството на Общността, от които държавите-членки имат право да внасят животни и първични продукти от животински произход, обхванати от тази директива, става при условие че заинтересованите трети страни представят план, в който са дадени предлаганите от тях гаранции относно мониторинга на групите остатъчни вещества и други вещества, посочени в посочената директива. Въпросната директива определя също и някои изисквания относно сроковете за представяне на плановете.
(2)
Решение 2004/432/ЕО на Комисията (2) съдържа списък с третите страни, които са представили план за мониторинг на остатъчните вещества, който определя предлаганите от тях гаранции в съответствие с изискванията на посочената директива.
(3)
Някои трети страни са представили на Комисията планове за мониторинг на остатъчните вещества за животни и продукти, които не са изброени в Решение 2004/432/ЕО. Оценката на тези планове и допълнителната информация, изисквана от Комисията, осигуряват достатъчно гаранции за мониторинга на остатъчните вещества за тези животни и продукти. Затова тези животни и продукти следва да бъдат включени в списъка на третите страни.
(4)
Решение 2004/432/ЕО следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2004/432/ЕО се заменя с приложението към настоящото решение.
Член 2
Настоящото решение се прилага от 21 март 2005 г.
Член 3
Адресати на настоящото решение са държавите-членки.
Съставено в Брюксел на 7 март 2005 година.